સવારના સાડા નવ વાગ્યાના અરસામાં છોટા હાથી ટેમ્પો ઉમરેઠ નજીકના અકસ્માત ઝોન ગણાતા દામોદરિયા વડ પાસેથી પસાર થઈ રહ્યો હતો. ત્યારે સામેથી નડિયાદ તરફથી પૂરઝડપે આવી ચઢેલા આઈસર ટેમ્પોના ચાલકે બેફીકરાઈથી હંકારી છોટા હાથી ટેમ્પાને ટક્કર મારતા બંને વાહનો વચ્ચે ધડાકાભેર ગમ્ખવાર અકસ્માત સર્જાયો હતો. જેમાં છોટા હાથી ટેમ્પાનો કચ્ચરઘાણ વળી ગયો હતો. આ અકસ્માતમાં છોટા હાથી ટેમ્પાના ચાલક યોગેશભાઈ પંડ્યા (રહે.નડિયાદ) તથા મૂળ ઝાલોદના હાલ ઉમરેઠ રહેતા ભરતભાઈ મછારને ગંભીર ઈજાઓ થતાં બંનેના સ્થળ પર જ મોત નિપજ્યા હતા.જ્યારે ધર્મેશભાઈ મુનિયા અને ઠાસરાના મહેન્દ્રભાઈ ચીમનભાઈ રાઠોડને શરીરે વધતા ઓછા પ્રમાણમાં ઈજાઓ થઈ હતી.